Slovesnost ob 25. obletnici delovanja Policijsko veteranskega društva SEVER Maribor.

V kulturnem domu krajanov v Kamnici smo člani Policijsko veteranskega društva SEVER Maribor na osrednji slovesnosti praznovali petindvajseto obletnico delovanja društva.

Že pred samim začetkom slovesnosti se je čutilo prijetno vzdušje. Marsikateri član - veteran je po dolgih letih srečal nekdanjega soborca, sodelavca, s katerim so v osamosvojitvenih procesih leta 1991 in že prej doživeli marsikatero izkušnjo katera jih je močno, za celo življenje, povezala.

Slovesnost je povezoval naš član in veteran Stane Kocutar. Kot zgodovinar in novinar je ob povabilu nastopajočih na oder poudaril in opisal zasluge policijskih veteranov v vojni leta 1991 in njihov pomen delovanja v današnjem času.

Po Slovenski himni katero so odigrali člani Policijskega orkestra slovenske policije in prihodu praporščaka društva Branka Dogša je predsednik Darko Šorli prisotne goste in člane društva lepo pozdravil in dodal, da se ob tej priložnosti zahvaljuje vsem, ki so v vseh teh letih , na kakršen koli način, prispevali k razvoju društva. Poudaril je, da je bilo veliko postorjenega v tem času in da se lahko s ponosom ozremo na prehojeno pot, ki ni bila vedno lahka. Z močno voljo in nesebičnim delom nam je uspelo uresničiti tudi tisto, kar se nam je na začetku zdelo nemogoče in da smo še posebej ponosni na poimenovanje ulice v Mariboru po Robertu Hvalcu, rezervnem miličniku, ki je bil ubit v vojni za Slovenijo. Ob zaključku je zaželel vsem vesele božične praznike in vse dobro v letu 2023.

V nadaljevanju so nam učenci osnovne šole Franca Rozmana Staneta v recitalu ob 100. letnici rojstva partizanskega pesnika Karla Destovnika – Kajuha predstavili njegove domoljubne pesmi.

Stane Kocutar je na oder povabil tudi predsednika Združenja policijskih veteranskih društev SEVER, dr. Tomaža Časa. Ta je v nagovoru poudaril pomen delovanj policijskih veteranskih društev v Sloveniji. Le ta se v svojem delovanju morajo zavzemati za resničen doprinos takratne milice v osamosvojitvenih procesih leta 1991 in še obdobja pred njim. Nekateri želijo pomen dela miličnikov prikazati drugače od resničnih, zmanjšati tudi pomen akcije Sever po katerem se naša društva in združenje imenuje. Ob tej priložnosti je predsedniku našega društva, Darku Šorliju predal priznanje Združenja SEVER – spominski znak združenja Sever, za zelo uspešno 25. letno delovanje društva.

Slavnostni govornik na slovesnosti je bil Marjan Fank, podpredsednik našega društva. V prvem delu govora se je spomnil začetka delovanja našega društva. V letu 1994 je bilo v Novem mestu ustanovljeno Združenje SEVER kot enotno društvo vseh policijskih veteranov v Sloveniji, v katerega se je povezal tudi regionalni odbor iz Maribora. Decembra 1997 pa je bila ustanovna skupščina Policijsko veteranskega društva SEVER Maribor, v katerem je takrat delovalo dvajset odborov v posameznih organizacijskih enotah PU Maribor. Ob ustanovitvi je društvo štelo 420 članov. V 25. letih smo zaradi boljšega delovanja odborov nekatere združili in jih sedaj deluje štirinajst. Sedanje članstvo se približuje že številki 800. Z minuto molka pa nas je pozval, da se spomnimo vseh 136 članov društva, kateri so v vseh teh letih društva preminuli. V nadaljevanju je poudaril , da se glavno poslanstvo društva ni kaj dosti spremenilo. Še vedno bolj bomo morali, kljub zgodovinskim dejstvom, zagovarjati pomen delovanja Milice leta 1991, saj ji nekateri novodobni zgodovinarji nočejo pripisati resnične vloge, katero je leta 1991 in pred tem tudi odigrala. Društvo je postavilo v spomin zanamcem tudi spominske plošče katera nas spominjajo na posamezne dogodke iz osamosvajanja leta 1991. Uspeli smo tudi, da se po padlem rezervnem miličniku Robertu Hvalcu v mestu Maribor imenuje ulica Roberta Hvalca. Društvo je izdalo kar nekaj zapisov in spominov o dogodkih vojne 1991, sodelovalo tudi pri izdajah drugih zgodovinskih knjig. Na osnovnih in srednjih šolah predavamo mladim o vojni, organiziramo postavitve razstav Združenja Sever o vojni 1991 na osnovnih šolah in krajevnih skupnostih. Izpostavil je, da smo kot prvi v Sloveniji podpisali listino o sodelovanju s sorodnimi organizacijami, organiziramo športna, družabna in spominska srečanja. V nagovoru je opozoril na tudi za veterane pomembna politična dogajanja vsakokratnih oblasti v RS, predvsem prejšnje vlade, katera je preklicala dobro sodelovanje s policijo in MNZ. V zaključku nagovora je zaželel društvu še obilo dobrih let delovanja, prisotnim pa prijetne družinske praznike in uspešno v letu 2023.

Iz Kulturnega umetniškega društva Veseli oder iz Male Nedelje, so nam v šaljivi veselo igri predstavili delo Policaj koracaj, ki je v dvorano privabila veliko smeha.

Stane Kocutar se je vsem nastopajočim in govornikom v zaključku prireditve zahvalil, prisotne pa povabil na tovariško srečanje v sosednjem prostoru. Tam so nam člani Turističnega društva Podgorci pripravili pogostitev. Ob zvokih harmonike smo prenekatero znanstvo spet obudili, se spominjali preteklih dogodkov, malo pokritizirali odnos države do veteranov, do aktualnih dogodkov in si obljubili, da se moramo v bodočnosti več družiti. Leta nam prehitro minevajo.

Zapisal: Stanko Bezjak